Die hoofsaak van alles wat gehoor is, is: Vrees God en hou sy gebooie, want dit geld vir alle mense.
As jy net teen jou daaglikse lewe vaskyk, dan is die hele inhoud van die boek Prediker vir jou bedoel: Dan is alles tevergeefs!
Kan jy so ver sien dat jy besef dat jou gewete jou op jou oudag gaan pla oor die onverantwoordelike dinge wat jy in jou jeug aangevang het?
Maar al die tevergeefsheid het nie betrekking op hom wat God werklik dien, en van harte vrees nie. Sulke mense begin die lewe eintlik eers na hulle dood. Hulle is dan deel van die lewe wat God in die hiernamaals beskik in sy heerlikheid.
Dit is so dat daar baie mense is wat hulle hele lewe op die aarde aanbid – hulle aanbid nie God nie. Hulle aanbid die lewe.
Dan is daar nog 'n groep. Die wat net altyd kla. Hulle werk dan nou so hard. Alles is tevergeefs, en daarom gee hulle hulleself nou aan die luiheid oor.
Aanvanklik lyk dit asof die boek Prediker met hulle saamstem. Die hele boek deur stem die Prediker saam met die mense dat alles tevergeefs is.
Hy noem die voorbeeld van die man wat sê dat dit tevergeefs is om te glo, want hy het gesien dat daar 'n regverdige en 'n onregverdige was, en altwee van hulle is deur die Here gestraf, en altwee is op die end dood.
Maar dan in die laaste paar verse ruk hy hierdie mense vreeslik hard tot die werklikheid terug! Julle lewe is tevergeefs omdat julle nie in God glo nie! Die hoofsaak van alles is dat julle alles moet hoor, en God moet vrees, want Hy is die Enigste Een wat die vergeefsheid uit die lewe wegneem. Ja, sê die Prediker, dit geld vir alle mense.
Hier begin die Prediker al die doel van sy skrywe te laat deurskemer. Dit gaan oor die woorde "onder die son." Hy praat in die twaalf hoofstukke dertig keer van "onder die son". En dan bedoel hy daarmee "op die aarde". Hy sê dus die volgende:
As jy net kyk na wat jy alles op die aarde gedoen het, is al jou werke tevergeefs. Want, dan het jy niks vir die hemel gedoen nie.
Jy het net rykdom onder die son bymekaargemaak, en wat van die dag as jy onder die son uit weggaan na die koninkryk van God toe?
Want die lot van die mensekinders is ook die lot van die veediere: Hulle het een en dieselfde lot; soos die een sterwe, so sterwe die ander, en hulle het almal dieselfde asem, en 'n voorkeur van die mens bo die veediere is daar nie; want alles is tevergeefs.
Jy kan nie anders verwag as jy nie jou koningskap oor die diere beoefen nie, en as jy jou godsdiens al so verwaarloos het dat jy vergeet het dat God die mens onsterflik geskape het!
Dan sal jy mos dink dat jy en die diere geskape is vir dieselfde doel, en dan sal jy die beeldskap van God in jou nie raaksien nie!
Die boek loop geleidelik op na 'n hoogtepunt toe. Hoofstuk 3:22 verwys duidelik na die hiernamaals as daar geskryf staan:
Natuurlik is jou rykdom tevergeefs as jy God nie daarin kan raaksien nie, en God ook nie daarmee dien nie. Laat die gierigaard dan tog weet dat sy rykdom saam met hom vergaan.
Hy maak op die aarde bymekaar, en as hy doodgaan, dan kan hy nie sy geld saamneem nie, en ander mense neem dit vir hulle. Dit is vergeefse moeite en 'n bitter lyding!
Die dwaas - die ongelowige wat nie die wysheid van God wil ken nie - sy gelag is soos doringtakke wat onder die pot brand.
- alhoewel ek weet dat dit goed sal gaan met die wat God vrees, omdat hulle voor sy aangesig vrees, en dit nie goed sal gaan met die goddelose, en hy die dae nie sal verleng soos 'n skaduwee nie, omdat hy voor die aangesig van God nie vrees nie.
Ons moet glo dat Hy 'n nuwe inhoud aan ons lewe gee, want Hy maak dit weer vir ons moontlik om God te kan vrees.